《送左司董郎中出知汾州三首 其二》
宋代·华镇

少壮同看桂苑春，白头相顾等天伦。素风凛凛惊颓俗，高义翛翛媲古人。

邂逅论情槐棘地，殷勤分袂雪霜晨。剖符自是诸侯贵，不学河梁话苦辛。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。